Ernest Oppenheimer (oorspronklik Ernst Oppenheimer, * 22 Mei 1880 in Friedberg (Hesse, Duitsland); † 25 November 1957 in Brenthurst, Johannesburg) was 'n Suid-Afrikaanse sakeman en die stigter van die diamantekartel wat deur die maatskappy De Beers beheer is.[verwysing benodig]
Ernest Oppenheimer was die vyfde seun van 'n Duits-Joodse sigarehandelaar op die dorp Friedberg. Sy een broer was Bernard Oppenheimer. Ná sy leerjare in Londen (1896-1902) het hy vir die juwelehandelaar Anton Dinkelsbuhler in Kimberley (Suid-Afrika) gewerk, die destydse sentrum van die diamantebedryf. In 1906 het hy sy leerskap voltooi en in Londen met Mary Lina Pollock, die dogter van 'n beursmakelaar, getrou. Ná sy terugkeer na Kimberley het hy eers 'n lid van die stadsraad en later, op 32-jarige leeftyd, burgemeester geword.
In 1921 is hy tot ridder beslaan in die koning se nuwejaarslys van daardie jaar. Dit is opgeteken dat hy die ere-sekretaris van die South African War Memorial Fund was en dat hy 'n belangrike rol gespeel het in die werwing van soldate en werkers tydens die oorlog.
Nogtans het Oppenheimer een jaar later na Suid-Afrika teruggekeer om in Johannesburg die mynboumaatskappy Anglo-American Corporation te stig. Danksy die handel met grondstowwe het Anglo-American tot een van die belangrikste mynboumaatskappye ter wêreld gegroei. Oppenheimer het die onderneming na 'n aantal Afrikalande uitgebrei en daarnaas ook aandele van De Beers verkry. In 1929 het hy voorsitter van De Beers Consolidated Mines Bpk. geword.
Tydens die Groot Depressie het hy in 1930 die internasionale diamantemarkte begin leegkoop en sy wêreldwye monopolie onder die naam Central Selling Organisation gevestig. Voortaan het dié monopolie met sy 180 lede die wêreldmark vir diamante beheer.[verwysing benodig]
Tydens die Tweede Wêreldoorlog het hy 'n aansoek van die Amerikaanse president Franklin D. Roosevelt geweier om industriële diamante aan die Verenigde State te verskaf - uit vrees vir 'n daling in die diamanteprys. Oppenheimer is in die Verenigde State vervolgens tot "ongewenste persoon" verklaar, en alle bedrywighede van De Beers is weens 'n oortreding van die Amerikaanse anti-kartel-wette verbied.[verwysing benodig]
Met sir Ernest Oppenheimer se afsterwe in 1957 het sy seun Harry, wat destyds 'n Volksraadslid van die Verenigde Party was, die leiding van die maatskappy oorgeneem. Die Central Selling Organisation is in 2001 ontbind, nadat dit 'n slegte reputasie opgebou het. In 2004 was De Beers van voorneme om in die Verenigde State skuldig te pleit weens 'n moontlike aanklag van kartelvorming.[verwysing benodig]
↑ Supplement to the London Gazette (32178), 1 January 1921, p. 3.
Ontsluit van "https://af.wikipedia.org/w/index.php?title=Ernest_Oppenheimer&oldid=1493875"	Kategorieë: Artikels met stellings wat verwysings ontbreekSuid-Afrikaanse burgemeestersSuid-Afrikaanse entrepreneursKimberley	Navigasie-keuseskerm
DeutschEnglishفارسیFrançaisGaeilgeItaliano日本語PortuguêsРусскийSvenskaTürkçeУкраїнська	Wysig skakels	Die bladsy is laas op 9 Oktober 2016 om 11:32 bygewerk.